**Informatīvais ziņojums**

**„****Par valsts pārvaldes informācijas un komunikācijas tehnoloģiju koplietošanas pakalpojumu attīstības plānošanu un finansēšanu”**

Vides aizsardzības un reģionālās attīstības ministrija

2022. gads

**Saturs**

[**1** **Ievads** 3](#_Toc100246898)

[**2** **Koplietošanas pakalpojumu nozīme un izaicinājumi** 4](#_Toc100246899)

[**3** **Koplietošanas pakalpojumu attīstības plānošana** 5](#_Toc100246900)

[**3.1** **Koplietošanas pakalpojuma saturs** 6](#_Toc100246901)

[**3.2** **Koplietošanas pakalpojuma sniegšanas tehnoloģiskais un kompetenču nodrošinājums** 7](#_Toc100246902)

[**3.3** **Koplietošanas pakalpojuma saņēmēju loks un pakalpojuma izmantošanas ieguvumi** 7](#_Toc100246903)

[**3.4** **Pieeja koplietošanas pakalpojuma finansēšanai un finansējuma apjoms** 7](#_Toc100246904)

[**3.5** **Pakalpojuma tiesiskais regulējums** 7](#_Toc100246905)

[**4** **Koplietošanas pakalpojumu sniegšanas finansēšanas pieejas un to izmantošana** 9](#_Toc100246906)

[**4.1** **Koplietošanas pakalpojumu sniegšanas finansēšana no institūcijas - pakalpojuma sniedzēja valsts budžeta programmas, paredzot tam atbilstošus resursus** 10](#_Toc100246907)

[**4.2** **Koplietošanas pakalpojumu līdzfinansēšana ar terminētām valsts budžeta pārdalēm vai pakalpojuma saņēmēja maksājumiem** 11](#_Toc100246908)

[**4.3** **Terminēts finansējums no projektiem** 12](#_Toc100246909)

[**4.4** **Pašvaldībām sniegtu pakalpojumu finansēšana** 12](#_Toc100246910)

[**4.5** **Privātpersonām sniegtu koplietošanas pakalpojumu finansēšana** 12](#_Toc100246911)

[**5** **Kopsavilkums un turpmākie soļi** 13](#_Toc100246912)

# **Ievads**

Informatīvais ziņojums „Par valsts pārvaldes informācijas un komunikācijas tehnoloģiju (turpmāk – IKT) koplietošanas pakalpojumu attīstības plānošanu un finansēšanu” (turpmāk – Ziņojums) ir izstrādāts, izpildot Ministru kabineta (turpmāk - MK) 2021. gada 19. oktobra protokollēmumu Nr. 70 (34.§, 4. punkts)[[1]](#footnote-1), ar ko VARAM tika uzdots līdz 2021. gada 30.decembrim izstrādāt un iesniegt MK ziņojumu par valsts pārvaldes IKT koplietošanas pakalpojumu attīstības plānošanu un finansēšanu. Ziņojuma izstrādes gaitā ir pieņemts lēmums paplašināt tā tvērumu, ar mērķi pievērst uzmanību gan valsts pārvaldes koplietošanas pakalpojumu, gan centralizēto funkciju plānošanai un finansēšanai, jo ar to saistītie izaicinājumi aizkavē koplietošanas pakalpojumu un centralizēto funkciju attīstību un apdraud to kvalitāti neatkarīgi no koplietošanas pakalpojumu un centralizēto funkciju specifikas. Jautājumu aktualitāti apliecina arī Valsts kontroles apvienotās revīzijas “Vai valsts pārvaldes reformas plāns 2020 norit saskaņā ar plānoto un tiek panākts iecerētais efekts?” 2022. gada 9. februārī publicētajā ziņojumā konstatētais par valsts pārvaldes reformu t.sk. atbalsta funkciju centralizācijas izaicinājumiem.

Ziņojuma aktualitāti un steidzamību nosaka arī apstāklis, ka Latvijas Atveseļošanās un noturības mehānisma plāns (turpmāk – ANM plāns)[[2]](#footnote-2) paredz vismaz 15 jaunu koplietošanas pakalpojumu vai centralizētu funkciju attīstību, tos izstrādājot un ieviešot ANM plāna 2. komponentes “Digitālā transformācija” 2.1. reformu un investīciju virziena “Valsts pārvaldes, t.sk. pašvaldību digitālā transformācija” (turpmāk – 2.1. reformu un investīciju virziens) reformas 2.1.2.r. “Valsts IKT resursu izmantošanas efektivitātes un sadarbspējas paaugstināšana” ievaros. 15 attīstāmo centralizēto risinājumu un koplietošanas pakalpojumu attīstības plānu saskaņošana MK ir definēta par vienu no Latvijas ANM plāna mērķiem, kuru ir jāsasniedz līdz 2023. gada 1. ceturkšņa beigām.

Ziņojumā ir aprakstītas trīs atšķirīgas pieejas koplietošanas pakalpojumu un centralizētu funkciju (turpmāk – koplietošanas pakalpojumu) finansēšanai, kā arī papildus nosacījumi gadījumos, kad koplietošanas pakalpojumi tiek sniegti arī pašvaldībām un privātpersonām. Tiek noteikts, ka koplietošanas pakalpojumu attīstības plāni, neatkarīgi no pakalpojumu un tos nodrošinošo IKT risinājumu attīstības finansējuma avota ir iesniedzami izskatīšanai MK, šo plānu ietvaros nosakot pakalpojumu saturu, saņēmēju loku, tiesisko regulējumu, finansēšanas pieeju un finansējuma apjomu. Līdz ar to Ziņojums apraksta koplietošanas pakalpojumu plānošanas procesu gan koplietošanas pakalpojumiem, kas tiks attīstīti, piesaistot ANM plāna finansējumu, gan citiem koplietošanas pakalpojumiem. ANM plāna 2.1. reformu un investīciju virziena ietvaros attīstāmiem koplietošanas pakalpojumiem tiks paredzēta iespēja koplietošanas pakalpojumu plānus saskaņot vienlaicīgi ar attiecīgo ANM plāna ietvaros īstenojamo projektu saskaņošanu MK, pievienojot to projekta saskaņošanas MK rīkojumam kā pielikumu. Visos gadījumos koplietošanas pakalpojumu attīstības plānu izskatīšanai MK virza ministrija, kuras padotībā atrodas plānotā koplietošanas pakalpojuma sniedzējs.

# **Koplietošanas pakalpojumu nozīme un izaicinājumi**

Efektīvākais veids valsts pārvaldes rīcībā esošo specializētu resursu un kompetenču izmantošanai ir to koplietošana. Attiecībā uz IKT risinājumiem koplietošanas princips ir formulēts jau 2015. gada informatīvajā ziņojumā “Par publiskās pārvaldes informācijas sistēmu konceptuālo arhitektūru”[[3]](#footnote-3), bet 2021. gada 19. oktobrī MK apstiprinātajā informatīvajā ziņojumā “Par valsts informācijas un komunikācijas tehnoloģiju resursu un kompetenču konsolidāciju”[[4]](#footnote-4) tas ir attīstīts, īpašu uzmanību pievēršot tieši valsts pārvaldes skaitļošanas infrastruktūras koplietošanai.

**Funkciju centralizēšana un koplietošanas pakalpojumu sniegšana var būt labākais risinājums arī citām IKT atbalsta un valsts pārvaldes funkciju izpildes nodrošinājuma jomām,** kuru loks paplašinās, pieaugot tehnoloģisko risinājumu un pakalpojumu nozīmei valsts pārvaldes funkciju izpildē.

Kā daudzu nozaru institūciju izmantotu centralizētu risinājumu piemērus var minēt Tiesību aktu projektu izstrādes un saskaņošanas portālu (TAP), Elektronisko iepirkumu sistēmu (EIS), elektronisko identifikācijas risinājumu integratora (t.s. “vienotās pieteikšanās moduļa” VPM), valsts informācijas sistēmu savietotāja (VISS) un valsts pārvaldes institūciju tīmekļa vietņu platformas (TVP). Centralizētu risinājumu izveidošana un izmantošana dod iespēju citām valsts pārvaldes institūcijām koncentrēties uz savu funkciju izpildi, paļaujoties uz augstas pievienotās vērtības koplietošanas pakalpojumu, ko attiecīgajā jomā sniedz institūcija, kas ir attīstījusi savas spējas tieši šajā jomā. Ikdienā mēs atpazīstam populārākos koplietošanas risinājumus pēc to tehnisko risinājumu nosaukumiem, piemēram, EIS vai VPM, dažkārt pat neiedomājoties par to, ka saņemto pakalpojumu saturu kopā ar attiecīgā tehniskā risinājuma attīstību un darbināšanu nodrošina arī saistītie pakalpojumi. Piemēram, EIS gadījumā darbības, kas ir saistītas ar preču un pakalpojumu katalogu uzturēšanu, bet VPM gadījumā – sadarbības ar elektroniskās identifikācijas risinājumu nodrošinātājiem (t.sk. bankām) uzturēšana.

Tādējādi, **dodot ieguvumus un ietaupījumus to izmantotājiem, koplietošanas pakalpojumi prasa būtiskus ieguldījumus un rada būtiskas izmaksas institūcijām, kas tos attīsta un sniedz.** Atkarībā no koplietošanas pakalpojumu veida, to sniegšanas izmaksas ir mazākā vai lielākā mērā atkarīgas no to izmantotāju skaita, tomēr, jebkurā gadījumā, **institūcija, kas sniedz koplietošanas pakalpojumus, sedz izmaksas, kas dod ieguvumus un ietaupījumus citām institūcijām**. Daudzos gadījumos **kritiski ir arī koplietošanas pakalpojumu attīstību un sniegšanu nodrošinošā personāla pieejamības un kvalifikācijas jautājumi**, kas nav atrisināmi ar īstermiņa papildus finansējumu projektu ietvaros. Koplietošanas pakalpojumu gadījumā šie darbinieki nodrošina arī citu institūciju prasību apzināšanu un izpildes koordināciju, kā arī atbalsta dienesta funkciju, ko sadrumstalotu risinājumu gadījumā būtu jāveic katrā institūcijā atsevišķi. Gadījumos, kad, piemēram, atbalsta funkcijas ir centralizētas resoru mērogā, to finansēšanas jautājumus sekmīgi risina nozaru ministrijas nozaru budžetu pārvaldības ietvaros. Turpretī gadījumos, kad koplietošanas pakalpojumu izmanto arī citu nozaru institūcijas, koplietošanas pakalpojumu attīstības mērķi var nonākt pretrunā ar nozares prioritātēm un izmaksu, kā arī nodarbināto samazināšanas uzdevumiem, ko nosaka arī valdības pieņemtie lēmumi. **Tādējādi jaunu koplietošanas pakalpojumu attīstība netiek motivēta, bet esošie koplietošanas pakalpojumu sniedzēji resursu trūkuma dēļ nereti nespēj nodrošināt pakalpojuma pieejamību citām iestādēm atbilstošā kvalitātē un apjomā, tādējādi nerealizējot ieguvums no funkciju centralizācijas nacionālā līmenī.**

# **Koplietošanas pakalpojumu attīstības plānošana**

Koplietošanas pakalpojumu nodrošināšanai var būt nepieciešami gan atbilstoši kvalificēti darbinieki, gan citu koplietošanas vai ārpakalpojumu izmantošana, gan arī īpaši IKT risinājumi. **IKT risinājumu attīstība var veidot būtisku daļu no koplietošanas pakalpojumu attīstības izmaksām, bet šo risinājumu darbināšanas un uzturēšanas izmaksas – būtisku daļu no koplietošanas pakalpojumu sniegšanas izmaksām.** Tāpēc, no vienas puses - IKT risinājumu attīstības un uzturēšanas izmaksas ir jāņem vērā, plānojot koplietošanas pakalpojumu attīstību, bet no otras puses – **koplietošanas pakalpojumu attīstības plānu izstrādei un saskaņošanai MK ir jākļūst par obligātu priekšnoteikumu investīcijām centralizētos IKT risinājumos,** tādējādi nodrošinot valdības līmeņa lēmumu pārresoru koplietošanas pakalpojumu sniegšanas ilgtspējai pēc centralizētu IKT risinājumu attīstības investīciju projektu pabeigšanas.

**Koplietošanas pakalpojumu attīstības plānam ir jādefinē centralizācijas mērķis un plānotie tiešie un sociāli ekonomiskie ieguvumi, kā arī tieši un nepārprotami jāatspoguļo vismaz šādus aspektus**:

1) koplietošanas pakalpojuma saturs, nosacījumi, kvalitātes un apjoma rādītāji un to plānotās vērtības;

2) koplietošanas pakalpojuma sniegšanai nepieciešamais tehnoloģiskais nodrošinājums;

3) koplietošanas pakalpojuma saņēmēju loks un pakalpojuma izmantošanas ieguvumu realizācijas pieeja un indikatīvs plāns;

4) koplietošanas pakalpojuma finansēšanas pieeja un nepieciešamā finansējuma apjoms;

5) koplietošanas pakalpojuma sniegšanas un saņemšanas tiesiskais regulējums.

Īpaši nozīmīgu koplietošanas pakalpojumu attīstības gadījumos to attīstības plānus var noformēt kā politikas plānošanas dokumentus, kas papildus iepriekš minēto aspektu koncentrētam izklāstam var saturēt arī citas sadaļas, atbilstoši izvēlētajai politikas plānošanas dokumenta formai un konkrēto koplietošanas pakalpojumu saturam. Ir pieļaujama un savstarpēji saistītu koplietošanas pakalpojumu gadījumā pat ieteicama vairāku pakalpojumu attīstības plānu apvienošana vienā politikas plānošanas dokumentā.

Gadījumos, kad koplietošanas pakalpojumu attīstības plāni nav saskaņoti jau iepriekš, ir pieļaujama to saskaņošana MK, vienlaicīgi ar lēmuma par koplietošanas pakalpojumu sniegšanai paredzētu IKT risinājumu attīstības investīciju projektu apstiprināšanu. Piemēram, MK rīkojums par Eiropas Savienības struktūrfondu vai ANM plāna ietvaros līdzfinansētu projektu atlases kārtas īstenošanu, ja atlases kārtas ietvaros tiek attīstīti koplietošanas IKT risinājumi vai pakalpojumi, var saturēt punktus par koplietošanas pakalpojumu attīstību un finansēšanu, kuru pamatojumam, papildus anotācijas obligātajām sadaļām pielikumā ir pievienots koplietošanas pakalpojuma attīstības plāns.

Gadījumos, kad koplietošanas pakalpojumu sniegšanai nepieciešamos risinājumus tiek plānots attīstīt, izmantojot finansēšanas avotus, kuru izmantojuma regulējums neprasa projektu un tajā skaitā – to īstenošanas izmaksu un ieguvumu analīzes kopsavilkumu izskatīšanu MK, koplietošanas pakalpojumu plānam vai politikas plānošanas dokumentam, kura ietvaros izskatīšanai MK tiek virzīts koplietošanas pakalpojuma attīstības plāns, ir jāsatur izmaksu un ieguvumu novērtējumu par plānoto pakalpojuma dzīves ciklu kopumā, ieskaitot pakalpojumu sniegšanai nepieciešamo risinājumu attīstību, ieviešanas, jeb pārejas posma papildus izmaksas un pakalpojuma sniegšanas un saņēmēju plānotās izmaksas un ieguvumus pakalpojuma plānojamā dzīves cikla garumā.

**Koplietošanas pakalpojuma attīstības plānu saskaņojoša MK rīkojuma vai protokollēmuma atsevišķos punktos norāda:**

1) koplietošanas pakalpojuma turētāju, sniedzējus, ja tie atšķiras no turētāja, pakalpojuma sniegšanas uzsākšanas vai plānotās paplašināšanas termiņu;

2) koplietošanas pakalpojuma finansēšanas nosacījumus, saskaņā ar Ziņojuma sadaļā “Koplietošanas pakalpojumu finansēšanas pieejas un to piemērošana” aprakstītajām iespējām un nosacījumiem. Gadījumos, kad koplietošanas pakalpojumu sniegšana tiek finansēta no institūcijas - pakalpojuma sniedzējas valsts budžeta programmas, norāda papildus nepieciešamo valsts budžeta finansējuma apjomu un papildus štata vietas, ja tās ir nepieciešamas;

3) koplietošanas pakalpojuma izmantošanas ieguvumu realizācijas pieeja un indikatīvs plāns, kas var paredzēt ietekmi uz pakalpojuma saņēmēju budžeta izdevumu pārskatīšanu, sākot ar noteiktu laiku pēc pakalpojumu saņemšanas sākuma - piemēram, sākot ar 3. kalendāro gadu pēc pakalpojuma saņemšanas sākuma. Ja projekta kopējā izmaksu – ieguvumu analīze nav sniegta citos ar projektu saistītos MK saskaņojamos projektu definējošos dokumentos (kā, piemēram, “projekta pasē” ANM 2.1. projektu gadījumā), tad sadaļai ir jāsatur izmaksu -ieguvumu analīzes kopsavilkumu par visu pakalpojuma dzīves ciklu, ieskaitot ieguldījumus tā attīstībā un papildus izdevumus ieviešanas/pārejas posmā;

4) uzdevumu par tiesiskā regulējuma izstrādi, ja tāds tiek plānots.

**Iepriekš minētie aspekti var tikt atspoguļoti arī citos, vienlaicīgi ar koplietošanas pakalpojuma attīstības plānu MK saskaņojamos saistītos dokumentos.** Tā piemēram, MK rīkojumu par ANM plāna ietvaros īstenojamiem valsts pārvaldes IKT attīstības projektiem informācija par ieguvumu realizācijas pieeju – konkrēti norādot plānoto valsts pārvaldes darbinieku skaita ietaupījumu var tikt norādīta t.s. “projekta pases” galveno ieguvumu sadaļā, to detalizējot izmaksu un ieguvumu analīzes sadaļā.

## **Koplietošanas pakalpojuma saturs**

Koncentrēti apraksta koplietošanas pakalpojuma saturu, uzsverot pakalpojuma saņēmēja ieguvumus vismaz piecu, bet pieļaujami līdz pat 10 gadu periodam. Norāda plānojamās pakalpojuma satura izmaiņas, ja ir plānojama tā būtiska attīstība plānojamā – vismaz piecu gadu periodā. Norāda pakalpojuma piegādes nosacījumus un līmeņus, ja tie tiek diferencēti. Norāda, kā tiks mērīta un uzskaitīta pakalpojuma piegādes kvalitāte un sniegto pakalpojumu apjoms. Pakalpojumu līmeņus var noteikt ar institūcijas – pakalpojumu sniedzējas iekšējiem tiesību aktiem, bet informācijai par noteiktajiem līmeņiem un to regulāriem mērījumiem pakalpojumu saņēmējiem ir jābūt pieejamai, vēlākais, sākot ar pakalpojuma saņemšanas uzsākšanas brīdi. Koncentrēti apraksta pakalpojuma sniegšanas darba organizāciju un galvenos procesus no pakalpojuma sniedzēja skatu punkta. Norāda galvenos uzdevumus un to izpildītājus pakalpojumu sniegšanā.

## **Koplietošanas pakalpojuma sniegšanas tehnoloģiskais un kompetenču nodrošinājums**

Norāda sasaisti ar nepieciešamo tehnoloģisko nodrošinājumu, kas vairumam IKT koplietošanas pakalpojumu būs valsts informācijas sistēmas vai valsts platformas. Norāda arī būtiskos saistītos tehnoloģiskos pakalpojumus, kuru izmaksas būs attiecināmas uz pakalpojuma sniegšanu, kā arī informāciju par institūcijas iekšējām kompetencēm, kas nodrošinās pakalpojumu sniegšanu. Gadījumos, kad koplietošanas pakalpojuma izmantošana izraisa būtiskas izmaiņas IKT drošības arhitektūrā, norāda informāciju arī par to, informējot par piedāvāto kiberdrošības risinājumu un tā resursu un kompetenču nodrošinājumu.

## **Koplietošanas pakalpojuma saņēmēju loks un pakalpojuma izmantošanas ieguvumi**

Norāda plānoto pakalpojumu saņēmēju loku vismaz piecu gadu perspektīvā, sākot no pakalpojumu sniegšanas uzsākšanas vai plānotās paplašināšanas brīža. Ja pakalpojumu saņēmēju ieguvumi tiek plānoti garākā periodā (piemēram, 10 gadu garumā), tad atbilstošā periodā ir plānojama arī pakalpojumu saņēmēju loka attīstība, izskaidrojot pakalpojumu izmantošanas ieguvumu realizācijas pieeju un indikatīvu novērtējumu ieguvumu (ietaupījumu) apmēram. Jānorāda, kāda būs pakalpojumu izmantošanas veicināšanas stratēģija, t.sk. īpaši jānorāda, ja tiesiskais regulējums noteiks pienākumu izmantot pakalpojumu noteiktām saņēmēju grupām, kā arī saņēmēju grupas, kam var būt piemērojami atšķirīgi pakalpojuma regulējuma vai finansēšanas noteikumi (pašvaldības, privātpersonas).

Novērtējot pakalpojumu saņēmēju potenciālos ieguvumus ir jāņem vērā arī papildus izmaksas pārejas periodā, kad var būt nepieciešams vienlaicīgi uzturēt resursus, kas pēc pilnīgas pārejas uz koplietošanas pakalpojuma izmantošanu, vairs nebūs nepieciešami.

Ja izdevumu un ieguvumu analīze par pakalpojuma pilnu dzīves ciklu nav sniegta citā – ar pakalpojuma attīstību saistītā MK saskaņojamā dokumentā, piemēram, attīstības projekta definīcijā, jeb pasē, tad pakalpojuma attīstības plānam ir jāsatur arī to, radot objektīvu un pilnu priekšstatu par pakalpojuma attīstības, ieviešanas, sniegšanas un izmantošanas izmaksām un ieguvumiem.

## **Pieeja koplietošanas pakalpojuma finansēšanai un finansējuma apjoms**

Norāda izvēlēto pieeju koplietošanas pakalpojuma sniegšanas finansēšanai saskaņā ar Ziņojuma 4. sadaļā aprakstītajām alternatīvām. Ir pieļaujama arī pieeju kombinācija, ja pieejas atšķiras, piemēram, dažāda veida saņēmējiem vai ir pieļaujama to daudzveidība arī viena veida institūcijām – pakalpojumu saņēmējām. Finansējuma apjoma prognoze ir pamatojama ar plānotajām izmaksām, kas var būt atkarīgas no sniedzamo pakalpojumu apjoma (saņēmēju skaita) un līdz ar to var mainīties laika gaitā.

Ja pakalpojumu sniegšanas finansēšanas pieeja paredz pakalpojuma saņēmēju līdzdalību pakalpojumu finansēšanā, tad novērtējot plānoto pakalpojumu saņēmēju loku un pakalpojumu saņēmēju plānotos ieguvumus, ir jāvērtē arī pakalpojumu saņēmēju iespējas pieejamo valsts budžeta resursu ietvaros piedalīties pakalpojuma finansēšanā, pilnīgi vai daļēji sedzot izmaksas par pakalpojumu saņemšanu sev nepieciešamā un koplietošanas pakalpojumu sniedzēja nodrošinātā līmenī un apjomā.

## **Pakalpojuma tiesiskais regulējums**

Bez īpaša tiesiskā regulējuma koplietošanas pakalpojumu sniegšana un saņemšana dažādu resoru valsts pārvaldes institūciju starpā var notikt tikai balstoties uz starpresoru vienošanos – divpusēju vienošanos starp pakalpojumu sniedzēju ar katru institūciju – pakalpojuma saņēmēju. Valsts pārvaldes IKT pakalpojumus privātpersonām var sniegt tikai gadījumos, ja tādu iespēju nosaka ārējs tiesiskais regulējums. Divpusējo vienošanos sagatavošana un noslēgšana rada lielu administratīvu slogu un neveicina vienveidīgu – efektīvu pakalpojumu sniegšanu, jo tās var paredzēt būtiski atšķirīgus nosacījumus attiecībā uz pakalpojumu saturu. Tādējādi tiek saglabāta arī nenoteiktība attiecībā uz pakalpojuma saņēmēju loku un netiek radīti ierobežojumi nepamatotām investīcijām alternatīvos risinājumos. Faktiski šobrīd pastāv arī otrs – “neredzams” IKT koplietošanas pakalpojumu sniegšanas veids, kas ir saistīts ar tiesiski regulētu koplietošanas informācijas sistēmu, savietotāju vai platformu darbināšanu, kam pašreizējais tiesiskais regulējums nosaka īstenojamās funkcijas un var noteikt arī institūciju - izmantotāju loku, tomēr tieši neatklāj ar informācijas sistēmas, savietotāja vai platformas palīdzību īstenojamās funkcijas pakalpojuma dabu un līdz ar to – nedefinē šos pakalpojumus un to sniegšanas un finansēšanas nosacījumus. Šādi “neredzamie pakalpojumi” ir, piemēram, Valsts reģionālās attīstības aģentūra (turpmāk – VRAA) nodrošinātie EIS, teritoriālās plānošanas informācijas sistēmas (TAPIS) un oficiālās e-adreses pakalpojumi, kā arī Valsts kancelejas nodrošinātais Tiesību aktu izstrādes un saskaņošanas portāla (TAP) pakalpojums.

Koplietošanas pakalpojuma attīstības plānā ir jāraksturo attīstāmā pakalpojuma esošā tiesiskā regulējuma situācija un, ja tiek plānots to mainīt, jādefinē plānoto tiesību aktu izmaiņu saturs un laika grafiks. Ieteicamie pakalpojumu tiesiskā regulējuma veidi ir atšķirīgi, atkarībā no pakalpojumu satura un pakalpojumu saņēmēju loka. Tiesiskajam regulējumam ir jānosaka galvenās pakalpojumu turētāju un sniedzēju (ja tie ir nodalīti) pienākumus un atbildības pakalpojuma sniegšanā un izmantošanā, kā arī jāveicina pakalpojuma sniegšanas kvalitātes un efektivitātes uzlabojumus, t.sk. samazinot administratīvo slogu, kas saistīts ar starpinstitūciju sadarbības organizēšanu. Piemēram, regulējums var noteikt pienākumu izmantot pakalpojumu noteiktām institūciju grupām noteiktu funkciju veikšanai vai, piemēram, paredzēt vienošanos par pakalpojuma sniegšanu un saņemšanu noformēšanu, izmantojot Valsts informācijas un tehnoloģisko resursu informācijas sistēmas (VIRSIS) funkcionalitāti.

# **Koplietošanas pakalpojumu sniegšanas finansēšanas pieejas un to izmantošana**

**Koplietošanas pakalpojumiem, ko savstarpēji viena otrai sniedz valsts pārvaldes institūcijas, tiek piemērota viena no trijām pieejām pakalpojuma sniegšanas (t.i. uzturēšanas pēc izstrādes un ieviešanas) finansēšanai:**

1) finansēšana no pakalpojuma sniedzēja valsts budžeta programmas, paredzot atbilstošus resursus attiecīgās pārvaldes funkcijas vai koplietošanas pakalpojuma uzturēšanai;

2) finansēšana no pakalpojumu saņēmēja/ izmantotāja budžeta (vismaz daļēji), veicot :

2.1. atbilstošas pastāvīgas vai terminētas valsts budžeta pārdales vai

2.2. pakalpojumu saņēmēju tiešiem maksājumiem pakalpojumu sniedzējam;

3) terminēts koplietošanas pakalpojuma sniegšanas finansējums no pakalpojuma sniedzēja vai pakalpojuma saņēmēja īstenotu projektu finansējuma.

\* *Katra koplietošanas pakalpojuma gadījumā finansēšanas pieeja tiek izvēlēta individuāli, atbilstoši pakalpojuma specifikai, pieļaujot arī atšķirīgu pieeju izmantošanu dažādām pakalpojumu saņēmēju grupām.*

Alternatīvo finansēšanas pieeju izmantošanas nosacījumi ir aprakstīti attiecīgajās Ziņojuma 4.1.-4.3. sadaļās. Pakalpojumu saņēmēju lomā var būt arī pašvaldības, bet gadījumos, kad tādu iespēju nosaka tiesību akti, arī privātpersonas. Ziņojuma 4.4. un 4.5. sadaļas izskaidro ar pakalpojumu sniegšanu pašvaldībām un privātpersonām saistītos aspektus. Neatkarīgi no pakalpojuma finansēšanas pieejas un pakalpojuma saņēmēja veida, pakalpojuma sniegšanas finansējuma apmērs tiek aprēķināts, balstoties uz konkrētām un pamatojamām pakalpojuma sniegšanas izmaksām un nevar ietvert peļņu vai finansējumu, kas faktiski tiek izmantots citu funkciju izpildei (šķērssubsīdijas). Iespējamās domstarpības par pakalpojuma izmaksām, piegādes apjomiem vai kvalitāti tiek risinātas valsts pārvaldes darbības tiesiskā ietvara noteiktajā kārtībā.

Lai atvieglotu koplietošanas pakalpojumu finansējuma pārvaldību valsts budžeta izmaksu pārvaldības procesa ietvaros, var būt lietderīgi pakalpojumu sniegšanas finansējumu, kas valsts budžeta finansējuma ietvaros tiek nodrošināts saskaņā ar Ziņojumā aprakstīto valsts pārvaldes koplietošanas pakalpojumu attīstības plānošanas un finansēšanas kārtību – t.i. saskaņā ar MK saskaņotiem pakalpojumu attīstības plāniem, uzskaitīt atsevišķās tam īpaši paredzētās valsts budžeta izmaksu apakšprogrammās gan pakalpojumu sniedzējiem, gan tajos finansēšanas modeļos, kad finansēšanā tieši piedalās arī pakalpojuma saņēmēji – arī pakalpojumu saņēmējiem.

**Izvēloties konkrētajam koplietošanas pakalpojumam piemērotāko finansēšanas pieeju, ir jāņem vērā gan administrēšanas vienkāršošanas, gan pakalpojumu sniedzēju un saņēmēju motivēšanas apsvērumus, lai panāktu iespējami efektīvāko valsts pārvaldes resursu izmantošanu**. Gadījumos, kad konkrētā koplietošanas pakalpojuma būtība ir no jauna izveidota valsts pārvaldei nepieciešama centralizēta funkcija, kuras izmantošana ir veicināma un nav ierobežojama, pakalpojumu saņēmēju iesaiste pakalpojumu sniegšanas finansēšanā nav lietderīga.

Tomēr, lai arī šādos vai citos gadījumos, piemēram, lai paātrinātu konkrēto funkciju centralizāciju, MK lemj par finansēšanu no pakalpojumu sniedzēja valsts budžeta izmaksu programmas, tiek saglabāta iespēja pakalpojuma saņēmēja izmaksu ietaupījumus ņemt vērā ikgadējā Finanšu ministrijas vadītā valsts budžeta izdevumu pārskatīšanas procesa ietvaros.

## **Koplietošanas pakalpojumu sniegšanas finansēšana no institūcijas - pakalpojuma sniedzēja valsts budžeta programmas, paredzot tam atbilstošus resursus**

Jau šobrīd valsts pārvaldes institūcijas, izmanto to rīcībā esošus IKT risinājumus gan valsts (t.s. publisko) pakalpojumu sniegšanai, gan centralizētu funkciju izpildei. Tādējādi, nereti attiecīgā IKT risinājuma pieejamības nodrošināšana tiek definēta definējot par valsts funkciju, tieši neatklājot un stingri nenosakot veicamo darbību pakalpojuma dabu un raksturlielumus. Tā, piemēram, oficiālās elektroniskās adreses nodrošināšanas funkcija, ko izpilda VRAA, ir gan koplietošanas (valsts institūcijām, t.sk. pašvaldībām), gan valsts pakalpojuma (privātpersonām) piegāde, kas tiek finansēta no valsts budžeta, finansējumu plānojot un nodrošinot vispārējā valsts budžeta pārvaldības kārtībā no resora - pakalpojuma sniedzēja (šajā gadījumā – VARAM ministrijas resora) valsts budžeta programmas.

Oficiālo elektronisko adrešu informācijas sistēmas noteikumi[[5]](#footnote-5), kas izdoti saskaņā ar Oficiālās elektroniskās adreses likumu[[6]](#footnote-6), izpildāmo funkciju formā apraksta VRAA sniedzamo pakalpojumu saturu un atbildību sadalījumu starp VRAA un pakalpojumu saņēmējiem, tomēr saskaņotu pakalpojumu attīstības un finansēšanas plānu neesamības dēļ nav viennozīmīgi skaidra rīcība pakalpojuma apjoma pieauguma un līdz ar to - papildus resursu nepieciešamības gadījumā. No jauna attīstītu centralizētu funkciju un pakalpojumu gadījumā problēmu rada pakalpojumu sniegšanas finansēšana jau sākot ar pakalpojumu sniegšanas uzsākšanas brīdi. Piemēram, Valsts kancelejai papildus budžeta finansējuma piesaiste tīmekļa vietņu platformas un tiesību aktu projektu izstrādes un saskaņošanas portāla risinājumu darbināšanas nodrošināšanai prasa vairākus mēnešus pēc pakalpojuma sniegšanas faktiskās uzsākšanas.

Lai risinātu iepriekš minētās problēmas, pakalpojumu, kuru sniegšana tiek finansēta no pakalpojuma sniedzēja valsts budžeta programmas, **attīstības plānos ir jānorāda un ar atsevišķiem MK rīkojuma vai protokollēmuma punktiem jānostiprina:**

* ja tas atbilst pakalpojuma būtībai un ir piemērojams – termiņu (kalendāro gadu), sākot ar kuru ikgadējā valsts budžeta izmaksu pārskatīšanas procesā var ņemt vērā valsts budžeta ietaupījumus, kas valsts institūcijām – pakalpojuma saņēmējām ir radušies plānotā pakalpojuma izmantošanas rezultātā.
* ja tas atbilst pakalpojuma būtībai un ir piemērojams, uzdevumu par pakalpojuma sniegšanas rezultatīvo rādītāju tiešu iekļaušanu institūcijas - pakalpojuma sniedzēja politikas un resursu vadības kartē vai sasaisti ar kartē jau iekļautajiem rādītājiem un ņemšanu vērā ikgadējā valsts budžeta izdevumu pārskatīšanas procesa ietvaros;
* pakalpojumu sniegšanai (t.sk. to nodrošinošā IKT risinājuma uzturēšanai) nepieciešamais papildus štata vietu skaits, finansējuma apjoms un prognozējamais tā izmaiņu laika grafiks vismaz turpmāko piecu gadu laikā;

**Koplietošanas pakalpojuma finansēšana no pakalpojuma sniedzēja valsts budžeta izmaksu programmas, pakalpojuma finansēšanā tieši neiesaistot pakalpojumu saņēmējus, nedrīkst kļūt par iemeslu nepamatotam valsts budžeta izmaksu pieaugumam**.

Pakalpojumu saņēmēju tiešu līdzdalību pakalpojumu uzraudzībā šajā gadījumā vismaz attiecībā tieši uz IKT jomas koplietošanas pakalpojumiem, aizstās VARAM kā valsts IKT pārvaldības organizācijas atbalsts Finanšu ministrijas struktūrvienībām ikgadējā valsts budžeta izdevumu pārskatīšanas un budžeta izmaksu plānošanas procesā, ko VARAM sniegs apkopojot un uzturot informāciju par IKT koplietošanas pakalpojumu attīstības projektu pieteikumiem un rezultātiem, kā arī ziņojot par IKT koplietošanas pakalpojumu sniegšanas gaitu. **VARAM un Finanšu ministrijas sadarbības mērķis ir panākt, lai koplietošanas pakalpojumu sniedzēji efektīvi izmanto tehnoloģiskos risinājumus, komerciālo ārpakalpojumu tirgū pieejamos pakalpojumus** papildinot vai pat aizstājot ar valsts pārvaldes iekšējiem koplietošanas pakalpojumiem tikai pamatotu specifisku prasību un pārliecinoša saimnieciskā izdevīguma gadījumos.

Lai risinātu problēmu ar lielu laika nobīdi no koplietošanas pakalpojumu sniegšanas uzsākšanas un attīstības projekta pilnīgas pabeigšanas, kas kalpo par pamatojumu iepriekš plānotā papildus finansējuma pieprasīšanai, **koplietošanas pakalpojumu attīstības projektos ir jāplāno projekta posmus, kas atbilst pakalpojumu sniegšanas uzsākšanas vai būtiskas paplašināšanas brīžiem, lai plānotā papildus finansējuma pieprasīšanu varētu pieprasīt, pamatojoties uz attiecīgo projektu posmu pabeigšanu.**

## **Koplietošanas pakalpojumu līdzfinansēšana ar terminētām valsts budžeta pārdalēm vai pakalpojuma saņēmēja maksājumiem**

Koplietošanas pakalpojumiem, kuru apjoms var būtiski mainīties atkarībā no to saņēmēju vajadzībām un lēmumiem, ir lietderīgi izmantot finansēšanas pieeju, kas stimulē atbildīgu un efektīvu koplietošanas pakalpojumu izmantošanu, saglabājot pakalpojuma saņēmēja tiešu ietekmi uz pakalpojumam izmantoto finansējumu, sedzot daļu no pakalpojuma sniegšanas kopējām izmaksām.

Kamēr koplietošanas pakalpojumu saņēmēju un sniegto pakalpojumu apjoms un izmaiņu dinamika nav liela, to var nodrošināt ar terminētām budžeta līdzekļu pārdalēm (apropriācijām), to apmēru pārskatot ne biežāk, kā divas reizes gadā. Tādējādi, pakalpojuma saņēmējs saglabā kontroli pār pakalpojuma sagādei izmantoto finansējumu un var pat nomainīt pakalpojuma piegādātāju, ja attiecīgo pakalpojumu jomā ir vairāki alternatīvi koplietošanas pakalpojumu sniedzēji vai attiecīgajam pakalpojumam ir pieļaujama arī ārpakalpojumu izmantošana. Šādu pakalpojumu piemērs ir skaitļošanas infrastruktūras jeb valsts pārvaldes datu centru pakalpojumi, kurus tiek plānots attīstīt par t.s. “valsts federētā mākoņa” pakalpojumiem, kuru sniegšanā iesaistīsies četri koplietošanas pakalpojumu sniedzēji.

Tomēr, pieaugot koplietošanas pakalpojumu saņēmēju un sniegto pakalpojumu skaitam un daudzveidībai, šāda pakalpojumu finansējuma administrēšana kļūst apgrūtinoša un neapmierinoša no nepieciešamās izmaiņu dinamikas viedokļa. Līdz šim šādā situācijā jau ir nonācis koplietošanas pakalpojumu sniedzējs – valsts akciju sabiedrība “Latvijas Valsts radio un televīzijas centrs”, kas sniedz Valsts elektronisko sakaru pakalpojuma centra (turpmāk – VESPC) pakalpojumus, izpildot Satiksmes ministrijas deleģēto valsts funkciju. Ņemot vērā iepriekš minētos apstākļus, sākot ar 2022. gadu, saskaņā ar izmaiņām VESPC instrukcijā[[7]](#footnote-7), par VESPC pakalpojumiem ar tiešiem maksājumiem var norēķināties ne tikai pašvaldības un valsts kapitālsabiedrības, bet arī valsts tiešās pārvaldes iestādes.

## **Terminēts finansējums no projektiem**

Koplietošanas pakalpojumi var būt nepieciešami ne tikai valsts pastāvīgo funkciju, bet arī projektu īstenošanai. Piemēram, valsts informācijas sistēmu attīstības projektu laikā var būt nepieciešamas programmatūras izstrādes un testu vides, ko var nodrošināt skaitļošanas infrastruktūras koplietošanas pakalpojumu sniedzēji, kā arī projektu vadības, sistēmu arhitektūras plānošanas vai sistēmu analīzes vai piegādes pārvaldības spējas un kompetences, ko uz projekta īstenošanas laiku projekta īstenotājam var piegādāt (deleģēt terminētā darba uzdevumā) atbilstoši specializēti kompetenču centri, piemēram, VARAM plānotais projektu vadības un arhitektūras plānošanas atbalsta kompetenču centrs (angl. “Project Management Office” jeb saīsināti – PMO). Šādos gadījumos pakalpojumu sniegšanu var finansēt gan no pakalpojumu sniedzēju, gan pakalpojumu saņēmēju īstenotiem projektiem, ja vien tas atbilst šo projektu mērķiem un īstenošanas nosacījumiem.

## **Pašvaldībām sniegtu pakalpojumu finansēšana**

Pašvaldībām savstarpēji vai valsts tiešās pārvaldes institūciju pašvaldībām sniegtajiem koplietošanas pakalpojumiem ir piemērojami iepriekš minētie principi par pakalpojuma saistību ar valsts funkcijas izpildi un pakalpojuma apjoma atkarību no tā saņēmēja rīcības un lēmumiem. Gadījumos, kad pakalpojumu tiek plānots sniegt arī pašvaldībām, pakalpojuma attīstības plānos un tos nostiprinošos MK rīkojumu vai lēmumu punktos var tikt atsevišķi noteikta pašvaldībām sniedzama pakalpojuma finansēšanas kārtība. Ja netiek noteikta cita kārtība, tad pašvaldības veic samaksu par pakalpojumu pakalpojuma sniedzējam divpusējas vienošanās noteiktā kārtībā un apmērā.

## **Privātpersonām sniegtu koplietošanas pakalpojumu finansēšana**

Ja koplietošanas pakalpojumi tiek sniegti arī privātpersonām un to saturs iziet ārpus valsts finansētās funkcijas izpildes - piemēram, papildus pakalpojumi, kas papildina valsts finansētus pamata pakalpojumus, koplietošanas pakalpojumu sniedzējs tos var sniegt par maksu ar tiešiem norēķiniem, saskaņā ar uz izmaksām balstītu MK apstiprinātu cenrādi. Tādējādi valsts institūcijas un valsts kapitālsabiedrības savas darbības tiesiskā regulējuma ietvaros var sniegt privātiem komersantiem – sadarbības partneriem, klientiem un piegādātājiem, to digitālo transformāciju veicinošus pakalpojumus, šos digitalizācijas atbalsta pakalpojumus finansējot no pamatdarbības ieņēmumiem. Minētās papildus prasības koplietošanas pakalpojumu saņemšanai nav attiecināmas uz personām, kas pilda pārvaldes uzdevumus ar nosacījumu, ka koplietošanas pakalpojumi tiek izmantoti pārvaldes uzdevuma izpildei.

# **Kopsavilkums un turpmākie soļi**

Centralizētu funkciju un koplietošanas pakalpojumu sekmīgas attīstības priekšnoteikums ir skaidri nosacījumi šo funkciju un pakalpojumu finansēšanai. **Lai nenonāktu situācijā, ka koplietošanas pakalpojumu sniegšanai paredzētais IKT risinājums ir izveidots, bet ilgtspējīgai kvalitatīvu pakalpojumu sniegšanai nepieciešamo resursu nav, investīcijas centralizētos IKT risinājumos var tikt veiktas tikai pēc tam, kad koplietošanas pakalpojumu attīstības plāns, kas atbilst Ziņojumā noteiktajām minimālajām prasībām, ir izskatīts un saskaņots MK,** tādējādi autorizējot koplietošanas pakalpojuma attīstību, paredzot iespēju nepieciešamības gadījumā piešķirt papildus finansējumu un amata vietas saskaņā ar pakalpojuma attīstības plānā noteikto.

Ziņojums neizvirza prasību pārskatīt jau esošo centralizēto funkciju un koplietošanas pakalpojumu finansēšanas pieejas, bet arī neierobežo koplietošanas pakalpojumu sniedzēju iespējas pēc savas iniciatīvas un saskaņojot ar iesaistītajām ministrijām virzīt priekšlikumus par šādām izmaiņām izskatīšanai MK.

Attiecībā uz koplietošanas pakalpojumu sniegšanai paredzētiem IKT risinājumiem, kas tiks attīstīti, izmantojot ANM plāna 2.1. reformu un investīciju virziena finansējumu, šīs prasības tiks noteiktas arī ANM plāna 2.1. reformu un investīciju virziena īstenošanas normatīvajā regulējumā. Neatkarīgi no piemērotās saskaņošanas procedūras, visos gadījumos, kad koplietošanas pakalpojuma attīstības plāns paredz iespēju pieprasīt papildus valsts pārvaldes štata vietas pakalpojumu sniegšanai, tas pirms virzīšanas izskatīšanai MK ir saskaņojams ar Valsts kanceleju.

Rīkojoties valsts IKT organizācijas kompetences ietvaros, VARAM, sadarbojoties ar Finanšu ministriju, nostiprinās IKT koplietošanas pakalpojumu sniegšanas kvalitātes un izmaksu efektivitātes uzraudzību.

Vides aizsardzības un reģionālās attīstības ministrs A.T. Plešs

Lauris Linabergs, 67026404

lauris.linabergs@varam.gov.lv

Vineta Brūvere, 67026575

vineta.bruvere@varam.gov.lv

1. skat: [https://tapportals.mk.gov.lv/legal\_acts/cafd09bc-845f-4609-8672-3e4b1fe903c3#](https://tapportals.mk.gov.lv/legal_acts/cafd09bc-845f-4609-8672-3e4b1fe903c3) [↑](#footnote-ref-1)
2. skat: <https://likumi.lv/ta/id/322858-par-latvijas-atveselosanas-un-noturibas-mehanisma-planu> [↑](#footnote-ref-2)
3. skat: <http://tap.mk.gov.lv/mk/tap/?pid=40338790> [↑](#footnote-ref-3)
4. skat: [https://tapportals.mk.gov.lv/legal\_acts/cafd09bc-845f-4609-8672-3e4b1fe903c3#](https://tapportals.mk.gov.lv/legal_acts/cafd09bc-845f-4609-8672-3e4b1fe903c3) [↑](#footnote-ref-4)
5. skat: <https://likumi.lv/ta/id/293497-oficialo-elektronisko-adresu-informacijas-sistemas-noteikumi> [↑](#footnote-ref-5)
6. skat: <https://likumi.lv/ta/id/283229-oficialas-elektroniskas-adreses-likums> [↑](#footnote-ref-6)
7. skat: <https://likumi.lv/ta/id/297357-valsts-elektronisko-sakaru-pakalpojumu-centra-nodrosinasanas-kartiba> [↑](#footnote-ref-7)